আমি আজ বলবো পাহাড়ি শহর কাসিয়ংয়ের কথা। আমার আব্বা ছিলেন পেশায় ইঞ্জিনিয়ার। তাকে সরকারি দায়িত্ব নিয়ে অনেক জায়গায় যেতে হতো। আমি তখনও পড়াশুনায় এ-বি-সি-ডি’র পাতা পাড়ি দিতে শুরু করিনি। আমার ছোট দা আর দাদা ছিলেন পিঠাপিঠি। এর মধ্যেই ডাক এলো পাহাড়ের দেশে যাবার। আমরা স্কুলে পড়তে যাবো। হিমালয় পর্বতের সঙ্গে কাসিয়ং, কালিম্পৎ, দার্জিলিং এই তিনটি শহরের নাম ছিলো খুব বিখ্যাত। তো সেই ছুটির দিনগুলোয় আমরা যখন কলকাতা থেকে যাত্রা করেছি, আমরা দুই ভাই আর আমি। তখন সব কিছু অচেনা, সব কিছুই নতুন। আমার যত দূর মনে পড়ছে, তখন ছিলো আসাম-বাংলা রেলওয়ে। যাত্রাপথ পেরিয়ে ঝিকঝিক ঝুকঝুক করে যাত্রা শুরু করেছিলাম রাতের বেলায়। একটা লম্বা পথ পাড়ি। আমার প্রথম দূরদেশে যাত্রা। সারা রাত্রি ট্রেন জার্নি করে আমরা পৌঁছাই তিন দরিয়া লুপ বলে একটা বিচিত্র রেললাইনের ওপর দিয়ে। পাহাড়ি পথে চলার সুবিধা ও নিরাপত্তার জন্য ছোট আকারের রেললাইন বসানো হয়েছে। দেখতে খানিকটা ঘোড়ার খুরের মতো। তো সারা রাতের দৌড়ের পালা শেষ করে খুব ভোরে আমরা পৌঁছাই ঘুম নামে ইস্টিশনে। মা যখন আমাকে বললেন ওঠ বাবা, দ্যাখ এ ইস্টিশনের নাম ঘুম। ওমা ঘুম নামে ইস্টিশন? আমি তড়বড় করে উঠে বসি। ট্রেন থামার সময় খুব নিচু স্পিডে চলার আয়োজন হচ্ছে। আসলেই ট্রেনটি ছোট ছোট বগি দিয়ে তৈরি। ইঞ্জিনটাও যেন ঠিক ছবির মতো। বড় বড় লোহার রডে তৈরি একটা খাঁচার মতো সামনেটা, কপালের ওপরে আলোর লাল জ্বল জ্বলে বাল্ব।